google/wiki40b huggingface dataset:
Άγγελος Φιλιππίδης

Βιογραφικό

Σπούδασε πολιτικές και οικονομικές επιστήμες στη Νέα Υόρκη. Έκανε μεταπτυχιακές σπουδές στην Διοίκηση Επιχειρήσεων και στις Διεθνείς Σχέσεις (με έμφαση στο Διεθνές Τραπεζικό και Χρηματοπιστωτικό Σύστημα) στο Πανεπιστήμιο Columbia, από όπου πήρε Masters in International Affairs και Masters in Business Administration.
Διετέλεσε Γενικός Διευθυντής της «Εμπορική Χρηματιστηριακή» (1991-1993) και Διευθύνων Σύμβουλος και Γενικός Διευθυντής της «Εμπορική Κεφαλαίου» (1993-1994). Στη συνέχεια διετέλεσε Γενικός Διευθυντής της «Διεθνής Χρηματιστηριακή» (1994) και Πρόεδρος και Διευθύνων Σύμβουλος της «Όμιλος Διεθνών Συμβούλων» (1994-1999), που παρείχε συμβουλές σε επιχειρήσεις για θέματα στρατηγικών αποφάσεων και ευρωπαϊκών προγραμμάτων.
Παράλληλα ανέπτυξε και πολιτική δραστηριότητα ως στέλεχος της Νέας Δημοκρατίας και της ΟΝΝΕΔ.
Από το 2000 ως το 2003 ήταν πρόεδρος της ΠΑΕ Παναθηναϊκός. Αρνητικά σχόλια προκάλεσαν οι δηλώσεις του προς παίκτες της ομάδας τον Μάιο του 2003, μετά την ήττα με 3-0 από τον Ολυμπιακό στο γήπεδο της Ριζούπολης. Ο Φιλιππίδης τους είχε χαρακτηρίσει «λούζερς» και απείλησε να τους διώξει.
Τον Οκτώβριο του 2007 η κυβέρνηση Κ. Καραμανλή τον διόρισε στη θέση του προέδρου και διευθύνοντος συμβούλου στο Ταχυδρομικό Ταμιευτήριο. Το ΤΤ επί διοίκησης του Άγγελου Φιλιππίδη είχε επενδύσει και σε CDS, τα γνωστά ασφάλιστρα κινδύνου για τη χώρα. Η επένδυση έγινε το καλοκαίρι του 2009, λίγο πριν από τις εκλογές.
Τον Ιανουάριο του 2014 συνελήφθη στην Τουρκία μετά από διεθνές ένταλμα σύλληψης, καθώς διώκεται σε βαθμό κακουργήματος. Οι κατηγορίες που αντιμετωπίζει προέκυψαν από έρευνες της εισαγγελέως Πόπης Παπανδρέου για επισφαλείς δανειοδοτήσεις εκατομμυρίων ευρώ επί διοικήσεώς του και «τρύπα» στα οικονομικά του ΤΤ, και είναι οι ακόλουθες: απάτη σε βάρος του δημοσίου, με τις επιβαρυντικές διατάξεις του ν. 1608/50, κακουργηματική απιστία και άμεση συνέπεια σε αυτή, νομιμοποίηση εσόδων από εγκληματικές ενέργειες (ξέπλυμα) και άμεση συνέργεια σε αυτήν.
Σκιάς (αρχαία πόλη)

Η Σκιάς ήταν πολίχνη της αρχαίας Αρκαδίας.
ο Παυσανίας που πέρασε από εκεί την αναφέρει χωρίο , βρισκόταν 103 στάδια από την Μεγαλόπολη , 70 στάδια από το Μεθύδριο και 10 στάδια από την Χαρισία. Ο Παυσανίας βρήκε την πολίχνη σε παρακμή, ίσως και κατεστραμμένη αφού αναφέρει ότι στην πολίχνη υπήρχε ναός της Άρτεμιδος Σκιάτιδος ο οποίος ήταν ερειπωμένος .  Η θέση της αρχαίας πολίχνης μας είναι άγνωστη σήμερα.
Σφήκα

Κατηγοριοποίηση

Δύο είναι οι κύριες κατηγορίες που εμπίπτουν τα διάφορα είδη σφήκας: οι απόμερες σφήκες και οι κοινωνικές σφήκες. Οι ενήλικες απόμερες σφήκες ζουν γενικά και λειτουργούν μόνες τους και οι περισσότερες δεν κατασκευάζουν τις φωλιές. Σε αντίθεση, οι κοινωνικές σφήκες υπάρχουν στις αποικίες αριθμώντας αρκετές χιλιάδες, είναι ισχυρές, χτίζουν μια φωλιά και σε μερικές περιπτώσεις δεν είναι όλη η αποικία ικανή προς αναπαραγωγή. Γενικά η βασίλισσα και οι αρσενικές σφήκες μπορούν να ζευγαρώσουν, ενώ η πλειοψηφία των αποικιών αποτελείται από στειρωμένες θηλυκές εργαζόμενες.

Βιολογία

Στις σφήκες, όπως σε άλλα υμενόπτερα, τα φύλα είναι σημαντικά γενετικά διαφορετικά. Ανατομικά υπάρχει επίσης παραλλαγή μεταξύ των διαφορετικών ειδών σφήκας. Όπως όλα τα έντομα, οι σφήκες έχουν σκληρό εξωσκελετό, που καλύπτει τρία μέρη: κεφάλι, μετάσωμα και μεσόσωμα. Οι σφήκες έχουν επίσης μια συνδετική περιοχή, που ενώνει τα πρώτα και τα δεύτερα τμήματα του μεσοσώματος, γνωστού ως μίσχος. 
Όπως όλα τα έντομα, οι σφήκες έχουν τρία ζεύγη ποδιών. Εκτός από τα σύνθετα μάτια τους, οι σφήκες διαθέτουν επίσης μάτια, που βρίσκονται σε έναν τριγωνικό σχηματισμό ακριβώς προς τα εμπρός της περιοχής του κεφαλιού.

Μοναχικές σφήκες

Οι συνήθειες των απόμερων σφηκών είναι διαφορετικές από αυτές των κοινωνικών σφηκών. Άλλες κατασκευάζουν τις φωλιές τους στις πλευρές των τοίχων, ενώ άλλες σε κλαδιά δέντρων και σε λαγούμια, φτιαγμένα από χώμα και χαλίκια, που εμποδίζουν στην είσοδο τα αρπακτικά ζώα και τη φθορά της φωλιάς από τα φυσικά στοιχεία. Οι περισσότερες απόμερες σφήκες δεν χτίζουν καθόλου φωλιές και προτιμούν το φυσικό καταφύγιο.
Γκαλιμζιάν Χουσάινοβ

Διεθνής καριέρα

Γεννήθηκε στις 27 Ιουνίου 1937. Έπαιξε σε 33 αγώνες της εθνικής ομάδας ποδοσφαίρου της Σοβιετικής Ένωσης και πέτυχε 4 τέρματα. Επίσης, έλαβε μέρος στο Παγκόσμιο Κύπελλο του 1962 , στο Παγκόσμιο Κύπελλο του 1966 και στο Κύπελλο Ευρώπης του 1964, όπου η Σοβιετική Ένωση κατέκτησε το ασημένιο μετάλλιο. Στον τελικό εκείνης της διοργάνωσης ο Χουσάινοβ είχε πετύχει ένα γκολ. Πέθανε στις 5 Φεβρουαρίου 2010.
602 Μαριάννα

Φυσικά χαρακτηριστικά

Η μέση διάμετρος της Μαριάννας εκτιμάται σε 124,72 ± 2,2 χιλιόμετρα. O φασματικός τύπος της είναι C (ανθρακούχος), ενώ το άλβεδό της είναι 0,0539. Η Μαριάννα περιστρέφεται γύρω από τον εαυτό της μία φορά κάθε 30 ώρες περίπου, μία πολύ μεγάλη περίοδος περιφοράς για αστεροειδή.
Συμφωνία για τα δικαιώματα πνευματικής ιδιοκτησίας στον τομέα του εμπορίου

Η Συμφωνία για τα Δικαιώματα Πνευματικής Ιδιοκτησίας στον Τομέα του Εμπορίου, γνωστή ως TRIPs (Agreement on Trade Related Aspects of Intellectual Property Rights), είναι τμήμα των συμφωνιών του Παγκόσμιου Οργανισμού Εμπορίου (ΠΟΕ), οργανισμού που δημιουργήθηκε με στόχο την εξάλειψη των φραγμών στην ελεύθερη ανταλλαγή προϊόντων. Τα TRIPs καλύπτουν καθετί που έχει σχέση με τη διανοητική ιδιοκτησία: πνευματική ιδιοκτησία, διπλώματα ευρεσιτεχνίας, γεωγραφικές ονομασίες προέλευσης, βιομηχανικά σχέδια, σήμα, καθιερώνοντας ένα ελάχιστο επίπεδο προστασίας της διανοητικής ιδιοκτησίας στα κράτη-μέλη του ΠΟΕ.
Η Συμφωνία TRIPs έχει προκαλέσει πολλές αντιδράσεις κυρίως από αναπτυσσόμενα κράτη, τα οποία αρνούνται να προσχωρήσουν στη συνθήκη αυτή, επειδή τη θεωρούν ένα νέο είδος οικονομικής αποικιοκρατίας εκ μέρους της Δύσης.
Η Ελλάδα κύρωσε την Συμφωνία TRIPs με το ν. 2290/1995.
Ρομπέρτο Καπούτσι

Βιογραφία

Γεννήθηκε στις 2 Δεκεμβρίου 1930 στη Ρώμη. Το 1950 δημιούργησε το πρώτο του ατελιέ στη γενέτειρά του και το 1951 παρουσίασε την πρώτη του κολεξιόν με μεγάλη επιτυχία στον οίκο Giorgini. Το 1958 έγινε διάσημος για την “box line” και από τη δεκαετία του 1970 άρχισε να χρησιμοποιεί ασυνήθιστα υλικά, όπως χαλκό και πλαστικό. Ποτέ δεν ακολούθησε τις εφήμερες τάσεις της μόδας. Από το 1962 έως το 1968 εργάστηκε στο Παρίσι. Επέστρεψε στη Ρώμη, όπου υπήρξε μέλος του Επιμελητηρίου Υψηλής Ραπτικής μέχρι το 1980. Δημιούργησε ανορθόδοξα ρούχα-γλυπτά, από μεταξωτά βαριά υφάσματα. Εγκατέλειψε την ενεργό δράση το 1980. Το 2005 δημιούργησε το Fondazione Roberto Capucci, ίδρυμα το οποίο ασχολείται με την προώθηση του έργου του Καπούτσι, τις νέες τάσεις της μόδας αλλά και την ανακάλυψη νέων ταλαντούχων σχεδιαστών.
Φρειδερίκος του Σλέσβιχ-Χόλσταϊν-Σόνντερμπουρκ-Νόρμπουρκ

Βιογραφία

Ήταν ο πέμπτος γιος του Ιωάννη Β΄ του νεότερου δούκα του Σ.Χ.Σ. και της Ελισάβετ των Γουέλφων, κόρης του Ερνέστου Γ΄ δούκα του Μπράουνσβαϊκ-Γκρούμπενχαγκεν. 
Το 1622 οι τρεις μεγαλύτεροι επιζώντες αδελφοί μοίρασαν την πατρική κτήση. Δύο έτη μετά απεβίωσε ο τεταρτότοκος αδελφός του Ιωάννης-Αδόλφος δούκας του Σ.Χ.Σ.Νόρμπουρκ άγαμος και ο Φρειδερίκος τον διαδέχθηκε. Το Νόρμπουρκ είναι επί της νήσου Αλς.
Απεβίωσε το 1658 στον Νόρμπουρκ σε ηλικία 77 ετών και τον διαδέχθηκε ο πρωτότοκος γιος του Ιωάννης-Μπογκισλάβ.
Βορειοδυτική Ισλανδία

Γεωγραφία

Η Βορειοδυτική Ισλανδία βρίσκεται βορειοδυτικά της Ισλανδίας. Συνορεύει στα ανατολικά με τη Βορειοανατολική, στα νοτιοδυτικά με τη Δυτική και τα Δυτικά Φιόρδ και στα νοτιο-κεντρικά με τη Νότια. Έχει 12.737 τ. χλμ.. Είναι η τέταρτη μεγαλύτερη περιφέρεια της Ισλανδίας μετά τη Νότια, την Ανατολική και τη Βορειοανατολική.
Στα νοτιοδυτικά βρέχεται από τη Λίμνη Λανγκιοκούλ και στα νοτιοανατολικά από τη Λίμνη Χοφσιοκούλ. Η σημαντικότερη λίμνη είναι η Μπλοντουλόν και δεύτερη σημαντικότερη η Χοπ. Άλλες λίμνες είναι η Βεστουρχοπβάτν (Δυτική Χοπ), η Σβιναβατν, η Μιοαβάτν, η Γκαλταμπόλ, η Εϋγιαβάτν, η Σμαλατιόρν και η Βεστάρα-Φριδμουνταρβάτν.

Επαρχίες

Η Βορειοδυτική Ισλανδία συμπεριλαμβάνει τρεις επαρχίες: την Άουστουρ-Χουναβατνσσίσλα, την Βέστουρ Χουναβατνσσίσλα και την Σκαγκαφιαρδαρσίσλα.

Δημογραφία

Σύμφωνα με επίσημη εκτίμηση του 2016, η Βορειοδυτική Ισλανδία είχε 7.128 κατοίκων με πυκνότητα 0,6 κατοίκων ανά τ. χλμ. Πρωτεύουσα είναι η Σάουδαρκροκουρ με πληθυσμό 2.546 κατοίκων.
Ισαάκ Λεβιτάν

Βιογραφία

Ο Ισαάκ Λεβιτάν γεννήθηκε στο Κιμπαρτάς της Λιθουανίας και προερχόταν από φτωχή, αλλά μορφωμένη εβραϊκή οικογένεια. Στις αρχές του 1870, η οικογένεια Λεβιτάν μετακόμισε στη Μόσχα. Το Σεπτέμβριο του 1873, ο Ισαάκ Λεβιτάν εγγράφηκε στη Σχολή Ζωγραφικής, Γλυπτικής και Αρχιτεκτονικής της Μόσχας, ακολουθώντας το τμήμα τοπιογραφίας. Είχε καθηγητές τους διάσημους ζωγράφους Αλεξέι Σαβράσοφ, Βασίλι Περόφ και Βασίλι Πολένοφ.
Κατά τη διάρκεια των σπουδών του στη Σχολή, συνδέθηκε με στενή φιλία με τους ζωγράφους Κονσταντίν Κορόβιν, Μιχαήλ Νεστέροφ και Νικολάι Τσέχωφ, ο αδελφός του οποίου Αντόν Τσέχωφ έγινε ο πιο στενός φίλος του Λεβιτάν. Συχνά επισκεπτόταν τον Τσέχωφ στο σπίτι του, ενώ λέγεται ότι ήταν ερωτευμένος με την αδελφή του Τσέχωφ, Μαρία Πάβλοβνα Τσεχόβα. Ο Λεβιτάν δεν απέκτησε ποτέ οικογένεια ή  παιδιά.  
Το 1877, ο  Ισαάκ Λεβιτάν παρουσίασε για πρώτη φορά δημοσίως το έργο του, που αντιμετωπίστηκε με ευνοϊκές κριτικές από τον τύπο. Μετά την απόπειρα δολοφονίας  του Αλεξάντρ Σολοβιόφ (Alexander Soloviev) τον Μάιο του 1879, οι μαζικές εκτοπίσεις των Εβραίων από τις μεγάλες πόλεις της ρωσικής αυτοκρατορίας ανάγκασαν τον Λεβιτάν να μετακομίσει στο προάστιο Σαλτικόβκα (Saltykovka), αλλά μετά από πιέσεις μιας ομάδας φιλότεχνων, του επετράπη να επιστρέψει.   
Το 1880, ο πίνακας του Λεβιτάν «Φθινοπωρινή ημέρα. Σοκολνίκι» αγοράστηκε από το διάσημο ανθρωπιστή και συλλέκτη έργων τέχνης Πάβελ Τρετιακόφ (Pavel Mikhailovich Tretyakov). Την άνοιξη του 1884 συμμετείχε στις περιοδεύουσες εκθέσεις της ομάδας των «Περιπλανώμενων» (Peredvizhniki). Το 1897, ο Λεβιτάν, διάσημος ήδη ζωγράφος, εκλέχτηκε μέλος της Αυτοκρατορικής Ακαδημίας Τεχνών. 
Ο Λεβιτάν πέρασε τα τελευταία χρόνια της ζωής του στο σπίτι του φίλου του Αντόν Τσέχωφ στην Κριμαία. Πέθανε στις 4 Αυγούστου του 1900 και ενταφιάστηκε στο εβραϊκό κοιμητήριο του Dorogomilovo στα δυτικά της Μόσχας. Τον Απρίλιο του 1941, τα λείψανα του Λεβιτάν μεταφέρθηκαν στο Κοιμητήριο Νοβοντέβιτσι (Novodevichy Cemetery) της Μόσχας, δίπλα στον τάφο του Τσέχωφ.

Καλλιτεχνική δράση

Ο Ισαάκ Λεβιτάν ήταν βαθιά επηρεασμένος από τη λυρική γοητεία της ρωσικής υπαίθρου. Φιλοτέχνησε πολυάριθμες τοπιογραφίες, που αποπνέουν μια διάθεση ελεγειακής μελαγχολίας, που έγινε γνωστή ως «τοπιογραφική διάθεση» ("landscape of mood"). Το 1889, ο Λεβιτάν επισκέφτηκε το Παρίσι, όπου μελέτησε το έργο του διάσημου Γάλλου τοπιογράφου Καμίγ Κορό (Camille Corot), τους ζωγράφους της Σχολής της Μπαρμπιζόν (Barbizon) και τους εμπρεσιονιστές.
Οι εμπειρίες του αυτές αντανακλώνται σταθερά στο έργο του, όπου ακολουθεί ένα ύφος ποιητικό και νατουραλιστικό, που δείχνει την οικειότητά του με τους δασκάλους του εμπρεσιονισμού. Χαρακτηριστικοί είναι οι πίνακές του «Φθινοπωρινή ημέρα. Σοκολνίκι» (1879), «Ο δρόμος στη Βλαντιμίρκα» (1892), «Βραδινές καμπάνες» (1892), «Αιώνια ανάπαυση» (1894) και "Νούφαρα" (1895), που βρίσκονται στην Πινακοθήκη Τρετιακόφ της Μόσχας.
Ορθαγορία

Η Ορθαγορία (αρχαία ελληνικά: Ὀρθαγορία, αγγλικά: Orthagoria) ή Ορθαγορεία (αρχαία ελληνικά: Ὀρθαγορεία, αγγλικά: Orthagoreia), ήταν μια αρχαία ελληνική πόλη της αρχαίας Θράκης, που βρισκόταν στις ακτές του Αιγαίου.
Ο Πλίνιος ο Πρεσβύτερος (Pliny the Elder) αναφέρει ότι η Ορταγουρέα (Ortagurea) (πιθανόν το ίδιο με την Ορθαγορία) ήταν η παλαιά ονομασία της Μαρώνειας, αλλά ο Στράβων τοποθετεί και τις δύο πόλεις, διαδοχικά στην περιοχή της Θράκης.
Ορισμένοι, προτείνουν ότι η Ορθογορεία ήταν η αρχαία ονομασία των Σταγείρων.
Έχουν βρεθεί διάφορα αργυρά και χάλκινα νομίσματα, τα οποία κόπηκαν από την Ορθογορεία, με την επιγραφή ΟΡΘΑΓΟΡΕΩΝ.
Η περιοχή της δεν έχει ακόμα εντοπιστεί.
Ίλιτσι

Το Ίλιτσι (κυριλλικά: Илићи) είναι οικισμός της Βοσνίας και Ερζεγοβίνης. Ευρίσκεται εντός του εδάφους της Πόλεως του Μόσταρ, εντός του Καντονιού της Ερζεγοβίνης-Νέρετβα και εντός της Ομοσπονδίας της Βοσνίας και Ερζεγοβίνης. Σύμφωνα με τα αποτελέσματα της απογραφής του 2013, αριθμούσε 2.678 κατοίκους.

Γεωγραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Σταύρος Σαράφης

Σε συλλογικό επίπεδο

Ο Καίσαρας (όπως ήταν το προσωνύμιό του) ξεκίνησε την καριέρα του από την Αναγέννηση Επανομής, σε εφηβική ηλικία. Στις 23 Νοεμβρίου 1966, όταν συμπλήρωσε τα 16 του χρόνια, κλήθηκε για αγώνα της Ελληνικής Προεθνικής Ομάδας των Νέων. Το καλοκαίρι του 1967 σε ηλικία 17 ετών αποκτήθηκε από τον ΠΑΟΚ στον οποίο έμεινε μέχρι το 1981 όταν και αποσύρθηκε από την ενεργό δράση, έχοντας κατακτήσει ένα πρωτάθλημα την περίοδο 1975-76 και 2 κύπελλα Ελλάδας (1971-72 και 1973-74).
Ως ποδοσφαιριστής αποτελούσε μαζί με τον συμπαίκτη του Γιώργο Κούδα ένα δίδυμο υψηλής ποδοσφαιρικής ποιότητας καθώς ήταν από τα βασικά στελέχη του μεγάλου ΠΑΟΚ της δεκαετίας του 1970 και διακρινόταν για τα γκολ που σημείωνε με κεφαλιές.
Μετά το τέλος της καριέρας του ως ποδοσφαιριστής ανέλαβε διάφορα πόστα στην ομάδα της Θεσσαλονίκης. Έχει διατελέσει κατά καιρούς και υπηρεσιακός προπονητής (1988-89, 1993-94, 1995-96 και 1999-2000).

Στις εθνικές ομάδες

Με τη φανέλα της εθνικής Ελλάδας είχε από τις 19 Ιουλίου 1969 όταν και έκανε το ντεμπούτο του στον εκτός έδρας φιλικό αγώνα εναντίον της Αυστραλίας, μέχρι τον τελευταίο του αγώνα το 1977, συνολικά 32 συμμετοχές και 7 τέρματα.
Κατέκτησε την 3η θέση στο Παγκόσμιο Κύπελλο Ποδοσφαίρου Ενόπλων 1972 με την εθνική ενόπλων. Επίσης, αγωνίστηκε με την εθνική Νέων στο ευρωπαϊκό πρωτάθλημα το 1968, καθώς και στην εθνική Ελπίδων, με την οποία το 1969 κατέκτησε το Βαλκανικό Κύπελλο.
Dinosaur Jr.

Ιστορία

Οι Τζέι Μάσκις και Λου Μπάρλοου ήταν μέλη του συγκροτήματος Deep Wound που δημιουργήθηκε το 1982 και διαλύθηκε το 1984. Ένα από τα μέλη του συγκροτήματος αυτού, ο Τζέραρντ Κόσλοϊ, ύστερα από τη διάλυση του συγκροτήματος, ίδρυσε την δισκογραφική εταιρία Homestead Records, με την οποία υπέγραψαν αργότερα οι Dinosaur Jr. Το συγκρότημα που ιδρύθηκε από τους Τζέι Μάσκις και Λου Μπάρλοου, μαζί με τον Μερφ, ονομάστηκε αρχικά Mogo και έδωσε την πρώτη του συναυλία στο Πανεπιστήμιο της Μασαχουσέτης στο Άμχερστ. Ο πρώτος δίσκος του συγκροτήματος, Dinosaur, κυκλοφόρησε το 1985, συνδυάζοντας πολλά και ετερόκλητα στοιχεία από διάφορα μουσικά είδη, όπως η hardcore, το μέταλ, η κάντρι και η φολκ. Μετά την κυκλοφορία του δίσκου, το συγκρότημα έδωσε συναυλίες στη Νέα Υόρκη, όπου το, τότε, δημοφιλές συγκρότημα Sonic Youth, αν και αρχικά δεν εντυπωσιάστηκε ιδιαίτερα από τους Dinosaur Jr., αργότερα τους προσέγγισε, ξεκινώντας μια μακροχρόνια συνεργασία. Το 1987, κυκλοφορεί ο δίσκος You're Living Over Me, ο οποίος ηχογραφήθηκε με την συνεργασία του παραγωγού των Sonic Youth, ενώ έγινε ιδιαίτερα δημοφιλής στους κύκλους της Ίντι ροκ. Αμέσως μετά την κυκλοφορία του δίσκου, το συγκρότημα δέχτηκε μήνυση από το συγκρότημα The Dinosaurs (το οποίο δημιουργήθηκε από πρώην μέλη διαφόρων συγκροτημάτων) επειδή, σύμφωνα με αυτούς, πήραν το όνομα του συγκροτήματός τους. Έτσι, το συγκρότημα άλλαξε το όνομά του σε Dinosaur Jr. Το συγκρότημα κυκλοφόρησε τον τρίτο του δίσκο το 1988 με τίτλο Bug, ο οποίος έφτασε στο #1 των τσαρτς για δίσκους από ανεξάρτητες δισκογραφικές εταιρίες. Το 1990, ο Λου Μπάρλοου αποχώρησε από το συγκρότημα εξαιτίας διαφωνιών του με τον Τζέι Μάσκις. Το 1990, το συγκρότημα υπέγραψε συμβόλαιο με την Sire Records και το 1991 κυκλοφόρησε τον πρώτο του δίσκο στην εταιρία αυτή με τίτλο Green Mind. Ο επόμενος δίσκος τους, Where You Been έφτασε το Top 10 της Μεγάλης Βρετανίας και το Top 50 των Ηνωμένων Πολιτειών. Το συγκρότημα διαλύθηκε το 1997 και επανενώθηκε το 2005, με την επιστροφή του Μπάρλοου στο μπάσο. Έκτοτε συνεχίζει να εμφανίζεται ζωντανά και έχει κυκλοφορήσει τρεις δίσκους, τα Beyond (2007), Farm (2009) και I bet on sky (2012).
Ερμενγάρδη του Τουρ

Βιογραφία

Ήταν κόρη του Ούγου κόμη του Τουρ με καταγωγή από τους Μεροβίγγειους βασιλείς. 
Ο ιστορικός Σεντούλιους αναφέρει, ότι "η φωνή της ήταν καθαρή σαν τον χρυσό και άπεφθη όπως η νότα του σαντουριού. Το δέρμα της ήταν σαν ρόδα να έχουν αναμειχθεί με τριαντάφυλλα. Τα ξανθά μαλλιά της περικύκλωναν το κεφάλι της όπως ο χρυσόλιθος. Τα μάτια της ήταν ζωηρά, ο λαιμός της λευκός όπως το γάλα, τα κρίνα, το φίλντισι. Τα χαριτωμένα χέρια της ήταν όπως το χιόνι".
Το 849 η Ερμενγάρδη έκανε δωρεά στο αββαείο του Έρσταϊν στο Έλσας. Δύο έτη μετά απεβίωσε και τάφηκε σε αυτό.
Ξανθινουρία

Η ξανθινουρία είναι μια γενετική διαταραχή που απορρυθμίζει τον μεταβολισμό των πουρινών. Σε άτομα που πάσχουν από ξανθινουρία παρουσιάζεται έλλειψη, ανεπάρκεια ή δυσλειτουργία του ενζύμου ξανθινοξειδάση (οξειδάση της ξανθίνης) που μετατρέπει τα παράγωγα των πουρινών ξανθίνη και υποξανθίνη σε ουρικό οξύ. Αυτό έχει ως αποτέλεσμα τη συσσώρευση ξανθίνης στο αίμα και στα ούρα, την εναπόθεση κρυστάλλων ξανθίνης στους μύες και τον σχηματισμό λίθων ξανθίνης στους νεφρούς ή στην ουροδόχο κύστη.
Δεν υφίσταται συγκεκριμένη θεραπεία πέρα από την αυξημένη κατανάλωση υγρών για να αποφεύγεται ο σχηματισμός αδιάλυτων κρυστάλλων ξανθίνης στα ούρα, καθώς και την μειωμένη κατανάλωση τροφών με υψηλή περιεκτικότητα σε πουρίνες (π.χ. κρέας, ψάρια, οστρακοειδή) και σε παράγωγα της ξανθίνης (π.χ. καφές, τσάι, μπύρα, σοκολάτα).
Αρχαίο θέατρο της Δήλου

Υπάρχουσα κατάσταση

Σήμερα, επισκέψιμη είναι η ορχήστρα αλλά και η περιοχή γύρω από το θέατρο. Το κοίλον δεν σώζεται σε καθόλου καλή κατάσταση και επομένως δεν είναι δυνατή η επισκεψιμότητα του. Σώζονται ελάχιστα τμήματα του σκηνικού οικοδομήματος και των εισόδων αλλά και ελάχιστα από τα εδώλια του μνημείου. Πολλά μαρμάρινα αρχιτεκτονικά μέλη βρίσκονται διάσπαρτα στη γύρω περιοχή.

Ανασκαφές

Οι ανασκαφές του θεάτρου ξεκίνησαν το έτος 1882 από τη Γαλλική Αρχαιολογική Σχολή Αθηνών.
Ορθόδοξο Ελληνικό Εκπαιδευτήριο Πέτρου Μουμτζή

Το Ορθόδοξο Ελληνικό Εκπαιδευτήριο Πέτρου Μουμτζή ήταν ιδιωτικό σχολείο στην Κωνσταντινούπολη

Ίδρυση

Το Ορθόδοξο Ελληνικό Εκπαιδευτήριο Πέτρου Μουμτζή ιδρύθηκε το 1901 από τον Πέτρο Μουμτζή. Βρισκόταν στο Σταυροδρόμι, στην περιοχή Παπάζ-Κιοπρού, στα όρια με τα Ταταύλα. Στεγαζόταν σε ένα σπίτι το οποίο διέθετε πέντε δωμάτια και ανήκε στην ιδιοκτησία του Φ. Μ. Χρηστίδη. Ο Πέτρος Μουμτζής ανήκε στην οργάνωση Κωνσταντινουπόλεως και είχε σαν αποστολή του την απόσπαση Ελλήνων μαθητών από τα καθολικά σχολεία.
Παράδοξο του Επιμενίδη

Το παράδοξο αποδίδεται στον Επιμενίδη από την Κρήτη, ο οποίος σε ένα ποίημά του είχε γράψει:
Κρῆτες ἀεὶ ψεῦσται (οι Κρητικοί είναι πάντα ψεύτες)
Σύμφωνα λοιπόν με την έκφραση αυτοί όλοι οι Κρητικοί είναι ψεύτες. Το παράδοξο έγκειται στο ότι και ο ίδιος ο Επιμενίδης καταγόταν από την Κρήτη. Έτσι αν βασιστούμε στην παραπάνω πρόταση, τότε και ο ίδιος ο Επιμενίδης ψεύδεται, άρα τελικά οι Κρητικοί δεν είναι ψεύτες. Τότε όμως και ο Επιμενίδης δεν ψεύδεται κ.ο.κ.
Τα Στρουμφάκια (σειρά)

Ιστορία

Το 1976 ο Στιούαρτ Ρος, ένας Αμερικανός επιχειρηματίας ψυχαγωγίας και διασκέδασης, ο οποίος είδε τα Στρουμφάκια ενώ είχε ταξιδέψει στο Βέλγιο το 1976, μετά από συμφωνία με τον Πέγιο και τις εκδόσεις Ντουπουί.
Ερμενγκόλ Δ΄ του Ουρζέλ

Βιογραφία

Ο Ερμενγκόλ ανέλαβε την ηγεσία του Ουρζέλ σε ηλικία μόλις δέκα ετών και κυβέρνησε υπό την εποπτεία της μητριάς του, Σανσίας της Αραγωνίας, τρίτης νύφης του πατέρα του, μέχρι να φτάσει την ηλικία των δώδεκα ετών. Στη διάρκεια αυτής της σύντομης περιόδου, οι ευγενείς εκμεταλλεύτηκαν το γεγονός αυτό για να λεηλατήσουν και να καταλάβουν γαίες που ανήκαν στους κόμητες. Μόλις το 1075 είναι που ο Ερμενγκόλ κατάφερε να επανακτήσει τον έλεγχο της κομητείας από τους ευγενείς. 
Ο Ερμενγόλ υπήρξε ιδιαίτερα δραστήριος κόμης. Στη διάρκεια της βασιλείας του, το Ουρζέλ άνθησε οικονομικά υποδεχόμενο τους εξόριστους των μουσουλμανικών πόλεων της Λέριδα και της Φράγα. Το 1076, έχοντας πετύχει την υποταγή των ευγενών, ξεκίνησε να λάβει μέρος στην Reconquista υπό την ηγεσία του αφέντη του, καταλαμβάνοντας την λεκάνη του ποταμού Σιό με τα χωριά του Αγραμούν και της Αλμενάρ το 1076, και έπειτα της Λινιόλα και του Μπελκάιρε το 1091. Κατέλαβε το Καλασάνς και έχτισε ένα κάστρο στο Γκερπ, όπου πέθανε, στην διάρκεια προετοιμασιών για εκστρατεία ανακατάληψης του Μπαλαγέ, κάτι που έγινε πράξη στη διάρκεια της βασιλείας του γιου του, Ερμενγκόλ Ε΄, το 1102. 
Ο Ερμενγόλ υποστήριξε την γρηγοριανή μεταρρύθμιση, την οποία υιοθέτησε στο Ουρζέλ.
Μπο Ζεστ (ταινία 1939)

Υπόθεση

Ο Μπο (Γκάρι Κούπερ), ο Τζον (Ρέι Μιλλάντ) κι ο Ντίγκμπι Ζεστ (Ρόμπερτ Πρέστον) είναι τρία ορφανά αδέλφια, υιοθετημένα από την πλούσια αριστοκράτισσα θεία τους, Λαίδη Μπράντον (Χέδερ Θάτσερ). Όταν τα χρήματα λιγοστεύουν η Λαίδη Μπράντον αναγκάζεται να πουλήσει το πολυτιμότερό της αγαθό, ένα κόσμημα φτιαγμένο από ζαφείρι με το όνομα "Γαλάζιο Ύδωρ". Πριν την πώληση όμως κάποιος κλέβει το κόσμημα κι ο ένοχος είναι ένα από τα τρία αδέλφια. Τότε κι οι τρεις αδελφοί Ζεστ αναγκάζονται να αφήσουν την οικία της Λαίδης και να καταταγούν στη Λεγεώνα των Ξένων. Ο Τζον αφήνει πίσω την αγαπημένη του Ίζαμπελ Ρίβερς (Σούζαν Χέιγουορντ) με βαριά καρδιά. Στη λεγεώνα των ξένων ο Μπο και ο Ντίγκμπι τοποθετούνται σε άλλο τάγμα σε σχέση με τον Τζον. Διοικητής του τάγματός τους είναι ο σκληρός και σαδιστικός Αξιωματικός Μάρκοφ (Μπράιαν Ντόνλεβαϊ). Μετά από μια αποτυχημένη ανταρσία των ανδρών του Μάρκοφ, το οχυρό τους κινδυνεύει από επίθεση των Τουαρέγκ και κάθε άνδρας πρέπει να μαχηθεί για να υπερασπιστεί τη ζωή του.

Πληροφορίες παραγωγής

Το μυθιστόρημα του Πέρσιβαλ Κρίστοφερ Ρεν, είχε ήδη μεταφερθεί στη μεγάλη οθόνη το 1926, με πρωταγωνιστές τους Ρόναλντ Κόλμαν και Γουίλιαμ Πάουελ, όταν το 1939 ο σκηνοθέτης Γούιλιαμ Γουέλμαν αποφάσισε να γυρίσει την πρώτη ομιλούσα μεταφορά του. Η πλέον κλασίκη αυτή ταινία γυρίστηκε το 1939, χρονιά ορόσημο για την ιστορία του Αμερικανικού Κινηματογράφο καθώς όλες οι μεγάλες εταιρίες παραγωγής του Χόλιγουντ παρήγαγαν σημαντικές ταινίες όπως τα: "Όσα παίρνει ο άνεμος" (Gone With The Wind), "Ο Μάγος του Οζ" (The Wizard Of Oz), "Ο Κύριος Σμιθ Πηγαίνει στην Ουάσινγκτον" (Mr. Smith Goes To Washington), "Νινότσκα" (Ninotchka) κ.α. των οποίων η φήμη παρέμεινε αναλλοίωτη στη διάρκεια του χρόνου. 
Ο Γκάρι Κούπερ δεν ήταν η πρώτη επιλογή για να ερμηνεύσει τον πρωταγωνιστικό ρόλο του ήρωα του Ρεν, Μπο Ζεστ, αλλά είχε συμμετάσχει και στο σίκουελ της ταινίας, βασισμένο επίσης σε μυθιστόρημα του Ρεν με τίτλο Beau Sabreur το 1928 και η καριέρα του μέχρι και το 1939 μετρούσε πολλές ταινίες στις οποίες είχε ερμηνεύσει το ρόλο του λεγεωνάριου. 
Στην πρεμιέρα της ταινίας το 1939, προηγήθηκε η βωβή εκτέλεση του 1926 πριν την προβολή της ταινίας ώστε να τονιστεί η πρόοδος που είχε επιτευχθεί στο χώρο του κινηματογράφου μέσα σε 13 χρόνια. Αυτό ενόχλησε πολλούς κριτικούς καθώς η ταινία σε πολλά σημεία ακολουθούσε πιστά την εκτέλεση του '26. Αυτό δεν απέτρεψε από την ταινία να κάνει επιτυχία.
Η προβολή της ταινίες απαγορεύτηκε σε πολλές από τις γαλλόφωνες περιοχές του Καναδά, ως ένδειξη σεβασμού προς τη γαλλική κυβέρνηση. 
Το Αμερικανικό Κράτος, το 1990, σε μια προσπάθεια να τιμήσει τα επιτεύγματα στο χώρο του κινηματογράφου κατά το 1939, εξέδωσε μια σειρά από γραμματόσημα που απεικόνιζαν τέσσερις ταινίες από εκείνη τη χρονιά. Μια από αυτές ήταν το Μπο Ζεστ ενώ οι άλλες τρεις ήταν το "Όσα Παίρνει Ο Άνεμος", "Ο Μάγος του Οζ" και "Η ταχυδρομική άμαξα".
Το Φάντασμα της Ελευθερίας

Πλοκή

Το σενάριο ακολουθεί την λογική σκυταλοδρομίας. Είναι διατετμημένο σε επί μέρους ιστορίες. Χαρακτηριστικό του έργου είναι, ότι ο κύριο ρόλος της επόμενης στιγμής είναι πάντα κάποιος πλάγιος ρόλος της παρούσας σκηνής. Οι σκηνές εξελίσσονται ξαφνικά σε υπερρεαλιστικές εξιστορήσεις, που ξεμπροστιάζουν το κατεστημένο της γαλλικής κοινωνίας.
Gargoyle's Quest

Ιστορία

Ο Firebrand είναι ένας δράκος του οποίου το πεπρωμένο είναι να γίνει ο Red Blaze που σώζει τον Κόσμο των Δράκων από την οργή του King Breager και φέρνει ξανά την ειρήνη στη χώρα.
«Πριν από πολύ καιρό, ο Κόσμος των Δράκων ξέφυγε την τελευταία στιγμή από ένα μεγάλο κίνδυνο. Ένας μεγάλος στρατός από Καταστροφείς ήρθαν από ένα γειτονικό σύμπαν.
Τα πλάσματα του Κόσμου των Δράκων δεν μπορούσαν να αντιμετωπίσουν την δύναμη των πανίσχυρων Καταστροφέων. Εκεί που όλοι είχαν εγκαταλείψει κάθε ελπίδα, μια πελώρια φωτιά πέταξε πάνω από τον Κόσμο, εξαφανίζοντας τον στρατό των Καταστροφέων. Εκατοντάδες χρόνια έχουν περάσει και ο Κόσμος απειλείται για άλλη μια φορά...»